KIRJALLINEN KYSYMYS E-2613/01

esittäjä(t): Lousewies van der Laan (ELDR)ja Bob van den Bos (ELDR) komissiolle

(27. syyskuuta 2001)

Aihe: Egyptissä pidätetyt 52 homoseksuaalia ja tapauksen seuraukset EuroVälimeri-sopimukselle

Egyptiläiset poliisit tekivät 11. toukokuuta 2001 ratsian Queen Boat -laivaan Kairossa ja pidättivät 52 miestä, joita syytettiin moraalittomuuden harjoittamisesta ja uskonnon loukkaamisesta. Miesten nimet, valokuvat ja osoitteet julkaistiin kairolaisissa sanomalehdissä. Amnesty International ja Human Rights Watch ovat ilmaisseet olevansa asiasta syvästi huolestuneita, koska pidätettyjä on kidutettu ja koska heillä ei ole valitusoikeutta.

Yleinen käsitys on, että kyseiset 52 miestä pidätettiin ainoastaan heidän sukupuolisen suuntautumisensa vuoksi ja siksi, että he käyttivät hyväkseen kokoontumisvapautta, joka taataan lukuisissa Egyptin ratifioimissa sopimuksissa.

1. Mitä Egyptin ratifioimia sopimuksia nämä pidätykset komission mielestä rikkovat?

2. Mihin toimiin komissio on ryhtynyt ja aikoo lähitulevaisuudessa ryhtyä varmistaakseen, että kyseiset 52 miestä vapautetaan?

3. Komissio allekirjoitti 25. kesäkuuta 2001 Euroopan yhteisön ja Egyptin arabitasavallan välisen EuroVälimeri-sopimuksen. Sillä hetkellä tiedettiin edellä mainitusta tapauksesta. a) Käsiteltiinkö sopimusneuvotteluissa edellä mainittuja pidätyksiä? Jos käsiteltiin, niin miksi sopimus allekirjoitettiin siitä huolimatta, että Egyptin viranomaiset eivät antaneet mitään takuita näiden 52 miehen kohtalosta? Jos ei käsitelty, niin miksei? b) Onko mikään jäsenvaltioista ilmoittanut kieltäytyvänsä ratifioimasta kyseistä sopimusta siihen saakka, kunnes kaikki 52 miestä vapautetaan? Jos jokin jäsenvaltio päättäisi olla ratifioimatta sopimusta, mitä siitä seuraisi?

4. Komission antamien tietojen mukaan Euroopan unioni on Egyptin tärkein kauppakumppani. Lisäksi Egypti saa unionilta huomattavan paljon taloudellista tukea. Mitä muita seurauksia edellä mainituilla pidätyksillä on Euroopan unionin ja Egyptin välisiin suhteisiin ja erityisesti Meda-rahoituksen määrään ja jakamiseen?

Christopher Pattenin komission puolesta antama vastaus

(14. marraskuuta 2001)

Queen Boat -aluksella pidätettyä 52:ta homoseksuaalimiestä syytetään egyptiläisessä tuomioistuimessa epäsiveellisesti käytöksestä ja yhden miehen osalta myös uskonnon hyväksikäyttämisestä. Oikeus tutkii (yhtä poikkeusta lukuun ottamatta) heidän asiaansa valtion turvallisuutta koskevaan lainsäädäntöön liittyvänä kysymyksenä, joten valitusoikeutta on rajoitettu. Tapausten käsittely on vielä kesken, vaikkakin yksi nuori syytetty, jonka osalta asia käsitellään nuoriso-oikeudessa, on jo tuomittu kolmeksi vuodeksi vankeuteen.

Vaikka oikeuskäsittely onkin siis vielä kesken, syyttäjäviranomainen on jo kiistänyt väitteet, joiden mukaan käsittelyssä rikottaisiin syytettyjen ihmisoikeuksia tai kokoontumisvapautta. Useat syytetyt ovat kuitenkin väittäneet, että he ovat joutuneet vakavan pahoinpitelyn uhreiksi vankilassa, ja lisäksi tapausten käsittely tiedotusvälineissä tapauksen alkuvaiheissa, jolloin muun muassa syytettyjen kuvat ja osoitteet julkaistiin, antaa aiheen epäillä vakavia oikeusloukkauksia. Syytettyjen oikeusavustajat ovat tuoneet nämä asiat esiin oikeudenkäynnissä.

Komission lähetystö ja jäsenvaltioiden suurlähetystöt seuraavat tarkasti tapahtumien kehitystä ja ovat lähettäneet tarkkailijoita seuraamaan oikeuden istuntoja. Komissio on käynyt korkean tason keskusteluja pidätysasiasta ja tuonut esiin unionin tunteman huolen asian mahdollisista seurauksista. Egyptin hallitus on hyvin tietoinen siitä, että komissio ja jäsenvaltiot ovat valmiita pitämään kiinni esittämistään näkökohdista.

Unionin ja Egyptin välisen assosiaatiosopimuksen teksti varmennettiin neuvottelijoiden nimikirjaimin (eli neuvottelut päättyivät virallisesti) tammikuussa 2001, paljon ennen kyseisten 52 miehen pidätystä. Komissio oli tietoinen pidätyksistä, kun ulkosuhteista vastaava komission jäsen

ja puheenjohtajamaiden edustajat allekirjoittivat sopimuksen kesäkuussa 2001. Kansalais- ja ihmisoikeuksien kunnioitus on sopimuksen olennainen osa. Allekirjoitusten yhteydessä tuotiin selkeästi ilmi, että komissio edellyttää tämän ja muiden oikeustapausten ratkaisemista Egyptin oikeusjärjestelmän parhaiden perinteiden mukaisesti.

Komission näkemyksen mukaan Egyptin kanssa tehty uusi assosiaatiosopimus voi merkittävästi edistää asian myönteistä ratkaisua, koska sopimus tarjoaa sekä vaikutuskanavan että puitteet neuvotteluille.